Duisende skape mag na Midde-Ooste uitgevoer word – hofArgieffoto ter illustrasie (Foto: NDBV) Die hooggeregshof in Grahamstad in die Oos-Kaap het tot die Nasionale Dierebeskermingsvereniging (NDBV) se skok beslis dat die verskeping van duisende lewende skape na die Midde-Ooste mag voortgaan. Die hof het Dinsdag in die guns van die internasionale uitvoermaatskappy Al Mawashi beslis nadat die NDBV ’n tussentydse aansoek by dié hof ingedien het om die verskeping van lewende skape na die Midde-Ooste te stuit. Die hofstryd tussen Al Mawashi en die NDBV duur al sedert die begin van die jaar. Al Mawashi word nou toegelaat om 56 000 skape na die Midde-Ooste uit te voer waar dié diere bestem is vir die vleismark in Koeweit en Oman. Die maatskappy wou aanvanklik sowat 70 000 skape vervoer. “Ons is met afgryse vervul oor die beslissing van die hooggeregshof in Grahamstad om die verskeping in die warmste maand van die jaar na die Midde-Ooste toe te laat,” het die NDBV Dinsdag in ’n sosialemediaplasing gesê. Dit is nie in dié stadium duidelik wanneer die skape nou vervoer sal word nie. eNCA berig die hof het nie redes vir sy besluit verskaf nie, maar wel die regering opdrag gegee om te verseker dat die laai en vervoer van die skape in ooreenstemming is met die Wêreldorganisasie vir Dieregesondheid (OIE) se regulasies. Die NDBV het reeds aangedui dat hy in kontak is met sy regspan oor die hof se beslissing. Maroela Media het vroeër berig die NDBV meen die skape word in onmenslike toestande aangehou en uiteindelik geslag. Die organisasie wil hê dat die vervoer van lewende skape na die Midde-Ooste verbied word en dat skape eerder in Suid-Afrika geslag word.